Title: D O H O D A
Author: OI
Company: MDPT
Document comments: Filtr T602 id:

Príloha

D O H O D A
medzi
vládou Slovenskej republiky a vládou Ukrajiny
o medzinárodnej cestnej doprave

 Vláda Slovenskej republiky a vláda Ukrajiny ( ďalej  len "zmluvné strany"),
 vedené snahou upraviť a podporiť medzinárodnú cestnú dopravu,
 dohodli sa takto:

Č l á n o k  1
Táto dohoda sa vzťahuje na medzinárodnú cestnú prepravu  cestujúcich a nákladov medzi Slovenskou republikou  a Ukrajinou a na tranzitnú cestnú dopravu cez ich územia  zabezpečovanú dopravcami, ktorí sú na vykonávanie týchto  prepráv oprávnení.

OSOBNÁ DOPRAVA
Č l á n o k  2
Cestná preprava cestujúcich podľa tejto dohody je  preprava osôb a ich batožiny autobusmi, ako aj ich prázdne  jazdy súvisiace s týmito dopravnými službami.
Za autobus sa považuje motorové vozidlo, ktoré je svojím  vybavením spôsobilé a určené na prepravu viac ako deväť osôb  vrátane vodiča.

Č l á n o k  3
(1) Pravidelná autobusová preprava je preprava osôb na  schválených a zverejnených linkách podľa cestovných  poriadkov, podľa ktorých môže cestujúci nastupovať  a vystupovať na vopred určených zastávkach.
(2) Pravidelnú autobusovú linku medzi oboma štátmi, ako  aj pravidelnú tranzitnú linku cez ich územie povoľuje po  vzájomnej dohode príslušný orgán zmluvnej strany.
(3) Príslušné orgány oboch zmluvných strán vydávajú  povolenie pre tú časť linky, ktorá prechádza ich územím.
(4) Žiadosť o povolenie sa predkladá príslušnému orgánu  zmluvnej strany, kde je autobus evidovaný a musí obsahovať  predovšetkým nasledujúce údaje:
a) Názov dopravcu, ako aj jeho úplnú adresu,
b) druh vozidla,
c) dobu platnosti povolenia,
d) počet vykonávaných jázd /napr. denne, týždenne/,
e) cestovný poriadok ,
f) schému linky /zastávky na nastupovanie a
vystupovanie cestujúcich, hraničné priechody/,
g) dĺžku linky v kilometroch,
h) dobu riadenia a oddychu vodičov,
i) maximálny počet miest na sedenie v autobuse,
j) cestovné a tarifné podmienky.
(5) Príslušný orgán jednej zmluvnej strany odovzdá  príslušnému orgánu druhej zmluvnej strany žiadosť o povolenie  začatia premávky na pravidelných linkách, ktorý túto potvrdí,  spolu so všetkými potrebnými údajmi.

Č l á n o k  4
(1) Kyvadlová preprava cestujúcich je služba, pri ktorej  sa prepravujú vopred vytvorené skupiny osôb viacerými jazdami  tam a späť z toho istého východiskového miesta do toho istého  cieľového miesta. Tie skupiny cestujúcich, ktoré sa  prepravovali do cieľového miesta budú neskoršie prepravované  späť do východiskového miesta. Prvá jazda späť a posledná jazda  tam musia byť prázdne.
(2) Na vykonávanie kyvadlovej prepravy cestujúcich je  potrebné osobitné povolenie príslušného orgánu druhej zmluvnej  strany. Žiadosť o udelenie povolenia podáva žiadateľ priamo  príslušnému orgánu druhej zmluvnej strany. Žiadosť musí byť  podaná najneskôr 60 dní pred predpokladaným začatím prepravy.
(3) Žiadosti na povolenie kyvadlovej prepravy  cestujúcich podľa odseku 2 musia obsahovať názov dopravcu,  jeho úplnú adresu, dátumy jázd, počet jázd a údaje o mieste  a dĺžke pobytu.
(4) Postup udeľovania povolení, kontrolných dokumentov  a ďalšie podrobnosti dohodne Zmiešaná komisia vytvorená podľa  článku 17 tejto dohody.

Č l á n o k  5
(1) Príležitostná preprava cestujúcich je preprava  cestujúcich, ktorá svojím charakterom nezodpovedá ustanoveniam  článkov 3 a 4 tejto dohody.
(2) Pre príležitostnú prepravu cestujúcich medzi oboma  štátmi alebo tranzitom cez ich územia sa nevyžaduje povolenie  ak ide o
a) prepravu vykonávanú tým istým autobusom, ktorým sa  prepravuje tá istá skupina cestujúcich vracajúca sa do  východzieho miesta,
b) prepravu, pri ktorej sú na ceste tam prepravovaní  cestujúci a spiatočná jazda je prázdna.
(3) Príležitostná preprava cestujúcich, ktorá  nezodpovedá ustanoveniam odseku 2, podlieha povoleniu  príslušného orgánu zmluvnej strany.
(4) Zmluvné strany si vymenia dohodnutý počet povolení  na prepravy uvedené v odseku 3 a pre jazdy prázdnych  autobusov, na účely zabezpečenia následnej prepravy osôb  v prípade technických porúch a dopravných nehôd autobusov.  Zmiešaná komisia vytvorená podľa článku 17 tejto dohody určí kontrolný dokument na prepravu uvedenú v odseku 2.

PREPRAVA NÁKLADOV
Č l á n o k  6
(1) Dopravcovia jednej zmluvnej strany potrebujú na  prepravu nákladov medzi štátmi, ako aj na tranzit cez ich  územie a prázdne jazdy automobilových dopravných prostriedkov  povolenie druhej zmluvnej strany.
(2) Na každú prepravu nákladu vykonávanú nákladným  automobilom s prívesom alebo s návesom, alebo bez nich,  musí byť vydané osobitné povolenie. Takéto povolenie oprávňuje  vykonať jednu jazdu tam a späť, pokiaľ nie je v povolení  uvedené inak. Na prepravu nákladov do a z tretích krajín sa  vyžaduje osobitné povolenie.
(3) Povolenie neoprávňuje dopravcov jednej zmluvnej  strany vykonávať prepravu nákladu medzi dvoma miestami  nachádzajúcimi sa na území štátu druhej zmluvnej strany.

Č l á n o k  7
Povolenie podľa článku 6 sa nevyžaduje na
a) prepravu predmetov osobnej potreby osôb dočasne sa  zdržiavajúcich na území štátu druhej zmluvnej strany,
b) prepravu umeleckých diel, predmetov a zariadení  dovážaných alebo vyvážaných dočasne na poznávacie a podobné  účely,
c) prepravu vecí, zariadení alebo zvierat určených na  divadelné, hudobné a filmové predstavenia alebo športové  podujatia, veľtrhy a výstavy alebo na rozhlasové, televízne  a filmové nakrúcania, pokiaľ sa tieto veci a zariadenia  dovážajú alebo vyvážajú späť,
d) prepravu popola a tiel zomrelých,
e) prepravu nákladov na letisko a z letiska v prípade  odklonenia leteckých liniek,
f) prepravu poštových zásielok,
g) prepravu nákladov dopravnými prostriedkami, ktorých  prípustná celková hmotnosť vrátane celkovej hmotnosti prívesu nepresahuje 6 t, alebo ich prípustná užitočná hmotnosť vrátane hmotnosti prívesu  nepresahuje 3,5 t,
h) prepravu poškodených automobilových dopravných  prostriedkov alebo automobilových dopravných prostriedkov,  ktoré si vyžadujú opravu,
i) prepravu liekov a zdravotníckych prístrojov,  vybavenia alebo ďalšieho materiálu určeného na poskytovanie  pomoci v naliehavých prípadoch /najmä pri živelných  pohromách/,
j) prepravu živých zvierat,
k) prepravu včiel a rybieho plôdiku.

Č l á n o k  8
(1) Povolenia dopravcom Slovenskej republiky bude  poskytovať a vydávať príslušný orgán Ukrajiny na základe  rozhodnutia príslušného orgánu Slovenskej republiky.
(2) Povolenia dopravcom Ukrajiny bude poskytovať  a vydávať príslušný orgán Slovenskej republiky na základe  rozhodnutia príslušného orgánu Ukrajiny.

Č l á n o k  9
(1) Zmiešaná komisia vytvorená podľa článku 17 tejto  dohody určuje potrebný počet povolení pre každý štát na  nasledujúci rok s prihliadnutím na vývoj zahraničného obchodu  a tranzitnú dopravu.
(2) Ak počet povolení určený podľa odseku 1 tohto článku  bude nedostačujúci, príslušné orgány zmluvných strán môžu po  vzájomnej dohode vydať počas roka ďalšie povolenia.

VŠEOBECNÉ USTANOVENIA
Č l á n o k  10
Prepravy cestujúcich a prepravy nákladov podľa tejto  dohody môžu vykonávať dopravcovia, ktorí majú sídlo na území  štátu jednej zo zmluvných strán, a ktorí sú podľa  vnútroštátnych predpisov oprávnení vykonávať medzinárodnú  cestnú dopravu.

Č l á n o k  11
Dopravcovia jednej zmluvnej strany sú povinní dodržiavať  dopravné a prevádzkové predpisy, ako aj colné predpisy platné  na území štátu druhej zmluvnej strany.

Č l á n o k  12
(1) Príslušné orgány zmluvných strán v protokole k  dohode určia druh a výšku daní a colných poplatkov, od  ktorých sa vzájomne oslobodzujú na základe vzájomnosti  a parity.
(2) Pri vykonávaní prepráv podľa tejto dohody sú  vzájomne oslobodené od colných poplatkov a daní
a) pohonné látky nachádzajúce sa v nádržiach určených  výrobcom pre každý model dopravného prostriedku,
b) mazadlá v množstve potrebnom po dobu prepravy,
c) náhradné dielce a nástroje určené na opravu dopravných  prostriedkov.

Č l á n o k  13
Vo všetkých otázkach, ktoré nie sú upravené touto  dohodou alebo inými medzinárodnými dohodami, sa budú  dopravcovia riadiť platnými vnútroštátnymi predpismi štátu, na ktorého území sa nachádzajú.

Č l á n o k  14
(1) Ak prekročí hmotnosť alebo rozmery vozidla alebo  nákladu, hmotnosť alebo rozmery prípustné na území druhého  štátu, musí sa táto preprava vykonať na základe osobitného  povolenia vydaného príslušným orgánom tejto zmluvnej strany.
(2) Osobitné povolenie sa vyžaduje aj pri preprave  nebezpečných nákladov a odpadov.
(3) Osobitné povolenie vydané podľa odseku 1 a 2 tohto  článku vymedzuje pohyb vozidla po určených trasách.

Č l á n o k  15
Povolenie na prepravu a iné doklady uvedené v tejto  dohode musí mať vodič dopravného prostriedku a musí ich  predložiť kedykoľvek na požiadanie kontrolných orgánov.
Č l á n o k  16
(1) Ak dopravca jednej zmluvnej strany poruší na území  štátu druhej zmluvnej strany ustanovenia tejto dohody,  príslušné orgány tejto zmluvnej strany sú povinné o tom  informovať kompetentné orgány druhej zmluvnej strany.
(2) Príslušné orgány zmluvnej strany, kde došlo  k porušeniu podľa odseku 1 tohto článku, môžu požiadať  príslušný orgán druhej zmluvnej strany, aby
a) dal písomnú výstrahu dopravcovi, že v prípade  opakovania sa mu čiastočne alebo úplne zruší možnosť  vykonávania prepráv na území štátu druhej zmluvnej strany,
b) zrušil dočasne, čiastočne alebo úplne právo dopravcu  vykonávať prepravy na území štátu druhej zmluvnej strany.
(3) Príslušný orgán, ktorý vydal také rozhodnutie,  informuje o ňom príslušný orgán druhej zmluvnej strany.

Č l á n o k  17
(1) Zmluvné strany si oznámia, ktoré kompetentné orgány  budú vykonávať opatrenia ustanovené v tejto dohode a budú si  vymieňať všetky potrebné štatistické a iné informácie.
 (2) Zmluvné strany utvoria Zmiešanú komisiu, ktorá sa  zíde v prípade potreby na žiadosť jednej alebo druhej zmluvnej  strany, najmenej však raz za rok, a ktorá určí spôsob  vykonávania tejto dohody.

Č l á n o k  18
(1) Táto dohoda sa uzatvára na dobu neurčitú. Každá zo  zmluvných strán ju môže kedykoľvek vypovedať, o čom upovedomí  diplomatickou cestou druhú zmluvnú stranu najneskôr šesť  mesiacov pred predpokladaným dátumom ukončenia platnosti  Dohody.
(2) Táto dohoda nadobudne platnosť tridsiatym dňom po  prijatí posledného oznámenia o splnení všetkých podmienok  potrebných pre nadobudnutie platnosti tejto dohody v súlade s  vnútroštátnymi právnymi predpismi štátov oboch zmluvných  strán.

 Dané v Kyjeve dňa 15. júna 1995 v dvoch  pôvodných vyhotoveniach, každé v slovenskom a ukrajinskom  jazyku, pričom obe znenia majú rovnakú platnosť.

 Za vládu 				Za vládu
 Slovenskej republiky 			Ukrajiny

Alexander Rezeš			Artemenko
      v.r.					     v.r.